Prof. dr. sc. Petar Novoselec

**Nadležnost Europskog javnog tužitelja[[1]](#footnote-1)**

Budući da će hrvatski Europski javni tužitelj pokretati kazneni postupak pred hrvatskim sudom, mora se odrediti za koja će kaznena djela iz hrvatskog Kaznenog zakona biti nadležan. Prema čl. 4. Uredbe EU 2017/1939 to su kaznena djela koja utječu na financijske interese Europske unije, a pobliže su utvrđena u Direktivi EU 2017/1371. **Hrvatski KZ već sadrži ta kaznena djela** pa nema potrebe proširivati ih. Iako opisi tih kaznenih djela u KZ ne odgovaraju doslovce opisima u Direktivi EU 2017/1371, oni već obuhvaćaju kaznena djela koja utječu na financijske interese Europske unije, pa ne treba da u hrvatskom KZ budu **doslovce preuzeti**. Odredbe Direktive služe samo za tumačenje odredaba hrvatskog KZ. To proizlazi iz čl. 386. KZ prema kojem KZ **sadrži** odredbe koje su u skladu sa nabrojenim aktima Europske unije, među kojima je i Direktiva EU 2017/1371 (pod točkom 13.), dakle, one su već dio hrvatskog kaznenog prava. To je u skladu i s odredbom čl. 141.c st. 2. Ustava prema kojoj se pravni akti i odluke koje je RH prihvatila u institucijama EU primjenjuju u RH u skladu s pravnom stečevinom EU.

Pokažimo to na pojedinim kaznenima djelima navedenim u Direktivi EU 2017/1371.

Navedena Direktiva u čl. 3. obuhvaća u stavku 2. pod (a) i (b) prijevaru koja štetno utječe na financijske interese EU koji se odnosi na **rashode EU**. Posrijedi su subvencije koje daje EU. Njih korisnici nerijetko izigravaju na razne načine i tako oštećuju proračun EU. Najčešće se to čini tako da se subvencija odobrava na temelju lažnih ili nepotpunih izjava ili dokumenata ili se sredstva, pošto su odobrena, koriste protiv njihove namjene. Takve prijevare teško je obuhvatiti klasičnom prijevarom, uključujući i prijevaru u gospodarskom poslovanju, koje se svode na imovinsku korist shvaćenu kao umanjenje imovine. Kratko rečeno, šteta učinjena Europskoj uniji nadmašuje štetu koja je obilježje klasične prijevare. Stoga je zakonodavac već 2007. u KZ/97 unio prijevaru na štetu Europskih zajednica (čl. 224.b) i zlouporabu ovlasti u svezi sredstava Europske unije (čl. 292.a) koji je već sljedeće godine bio brisan. **Zakonodavac je tu materiju obuhvatio u KZ/11 kaznenim djelom subvencijske prijevare** (čl. 258.). Tom odredbom subvencija je obuhvatila, pored prijevare u vezi sa domaćim državnim potpore, i subvencije i pomoći odobrene iz sredstava Europske unije (čl. 258. st. 5.). To znači da to kazneno djelo čini tko s ciljem za sebe ili drugoga ostvari sredstva EU na temelju netočnih ili nepotpuno podataka o činjenicama o kojima ona ovise ili ne propusti obavijestiti EU o promjenama važnim za donošenje odluke (čl. 258. st. 1.) ili ostvari sredstva Europske unije suprotno njihovoj namjeni (čl. 258. st. 2). Sve je to u skladu sa odredbama iz čl. 3. st. 2. pod (a) i (b) Direktive EU 2017/1371. Ilustrativno je i rješenje u njemačkom pravu. Njemački KZ u § 264 st. 7. toč. 2. propisuje da subvencijska prijevara obuhvaća i štetu počinjenu Europskoj uniji, a da se ne nabrajaju pojedine vrste takve štete.

U nadležnost Europskog javnog tužitelja ulaze i kaznena djela kojim se ostvaruje **prihod** Europske unije, tj. kada su počinjena pod uvjetima iz čl. 3. st. 2. točke pod (c) i (d). Tada će počinitelj odgovarati za kazneno djelo utaje poreza ili carine (čl. 256.). I u stavku 4. tog članka je rečeno da će se za to kazneno djelo osuditi počinitelj koji opisanim radnjama umanji sredstva Europske unije pa i tu vrijedi sve što je već rečeno kod subvencijske prijevare.

Prema Direktivi 2017/1371 u čl. 4. st. 1. može se ubrojiti i **pranje novca** ako se njime štetno utječu na financijske interese Unije. Pritom se poziva na Direktivu (EU) 2015/849 od 20. svibnja 2015. koja u čl. 1. stavku 3. nabraja radnje koje predstavljaju pranje novca. Te radnje nisu doslovce opisane u čl. 265. KZ noveliranim 2018. Doduše, među aktima Europske unije u čl. 386. KZ nije spomenuta Direktiva (EU) 2015/849, ali se na nju poziva Direktiva 2017/1371 koja je obuhvaćena člankom 386. KZ pa su sudovi pri tumačenju pranja novca dužni uzimati u obzir i Direktivu (EU) 2015/849.

Direktiva 2017/1371 u čl. 4. st. 2. obuhvaća i **kaznena djela primanja i davanja mita** koja štetno utječu na financijske interese Unije. I ta kaznena djela postoje u hrvatskom KZ i to primanje mita (čl. 293.) i primanje mita u gospodarskom poslovanju (čl. 252.), te davanje mita (čl. 294.) i davanje mita u gospodarskom poslovanju (čl. 253.). Sva ta djela obuhvaćaju i financijske interese Unije, što također proizlazi iz čl. 386. KZ prema kojem KZ sadrži i Direktivu EU 2017/1371. Kazneni zakon je u skladu i sa definicijom „javnog službenika“ (čl. 4. st. 4. Direktive) jer u čl. 87. st. 3. obuhvaća pored „nacionalnog službenika“ i “službenika Unije“.

Glava III. Direktive EU 2017/1371 („Opće odredbe o prijevari i drugim kaznenim djelima koji štetno utječu na financijske interese Unije“), postavlja pitanje je li hrvatski KZ u skladu sa Direktivom, ali ne utječe na nadležnost Europskog javnog tužitelja. **Nadležnost Europskog javnog tužitelja u posebnim zakonom treba vezati uz kaznena djela iz postojećeg Kaznenog zakona koja obuhvaćaju prijevare počinjene protiv financijskih interesa Europske unije.** Koja su to kaznena djela vidi se iz prethodnog teksta. Ostaje za raspravu treba li i u Zakonu o Europskom javnom tužitelju nabrojiti ta kaznena djela.

1. Izloženo na konferenciji “Integration of the EPPO in the National Criminal Justice Systems: Institutional, Procedural and Cooperative Challenges, održanoj u Zagrebu 11. i 12. travnja 2019., sufinancirano od Hrvatske zaklade za znanost u okviru projekta Pravosudna suradnja Hrvatske u kaznenim stvarima u EU i regiji: nasljeđe prošlosti i izazovi budućnosti /Croatian Judicial Cooperation in Criminal Matters in the EU and the Region: Heritage of the Past and Challenges of the Future (CoCoCrim) [↑](#footnote-ref-1)